Neki protesti u Vašingtonu postali nasilni 
About 500 people march through city's downtown, with some breaking windows and clashing with police
WASHINGTON — Aktivisti ogorčeni zbog inauguracije predsednika Donalda Trampa razbijali su izloge prodavnica i automobila u centru Vašingtona i sukobili se sa policijom koja je odgovorila upotrebom biber spreja. Oko 500 ljudi, od kojih su neki nostili maske i marame preko lica, marširali su kroz centar grada, razbijajući izloge Banke Amerike, restorana Mekdonalds i kafea Starbaks - simbola američkog kapitalističkog sistema. Masa je skandirala slogane protiv Trampa a viđen je bar jedan pamflet "Učinimo rasiste ponovo uplašenim", što je aluzija na slogan predsednika Trampa "Učinimo Ameriku ponovo velikom." Demonstranti su takođe vandalizovali nekoliko automobila, oborili kante sa otpacima i limene kutije sa novinama. Policija je raspršila gomilu oko 90 minuta pre nego što je Tramp položio zakletvu. "Poruka koju želim da uputim je da Tramp ne predstavlja ovu zemlju. On zastupa interese korporacija", izjavila je Džesika Rezniček, 35-godišnja katolkinja i humanitarna radnica iz Demojna u Ajovi koja je bila deo protesta ali nije učestvovala u nasilju. Nedaleko od Bele kuće, demonstranti su se sukobili sa policijom, u jednom trenutku bacajući aluminijumske stolice iz bašte obližnjeg kafića. Član grupe "Motociklisti za Trampa", koji su došli u grad da proslave inauguraciju, pogođen je u lice kada je pokušao da interveniše. "Znam, radi se o redu i zakonu. Potrebno nam je više zakona. Ovo nije u redu", rekao je Bob Hrifko, koji je zadobio posekotinu ispod oka. Dvojica pripadnika vašingtonske policije povređena su u okršaju sa demonstrantima, javila je lokalna TV stanica ABC. Policija je uhapsila oko 50 osoba nekoliko blokova dalje. Broj ljudi koji je po sivom, kišnom danu došao da prisustvuje inauguraciji bio je po svemu sudeći značajno manji od dva miliona koliko se procenjuje daj e došlo na prvu inauguraciju predsednika Baraka Obame 2009. Očekuje se da će više ljudi biti na ulicama kada se Tramp i njegova pratnja budu vozili avenijom Pensilvanija ka Beloj kući. Nešto ranije, liberalni aktivisti iz odvojene grupe nazvane Disrupt J20 povremeno su blokirali brojne bezbednosne punktove koji vode ka najvećim gradskim površinama određenim za praćenje inauguracije. Neke od aktivista je odvela policija. Organizator protesta Ali Mekreken iz Vašingtona izjavila je da grupa želi da izrazi nezadovoljstvo zbog Trampovih kontroverznih komentara o ženama, ilegalnim imigrantima i muslimanima. "Ovde su brojni ljudi iz vrlo različitih sredina koji se protive američkom imperijalizmu a smatramo da će Tramp nastaviti to nasleđe", navela je Meraken. Na ulicama Vašingtona povremeno se osećala velika napetost pred inauguraciju, uz povremene manje okršaje. Trampove pristalice Kris i Keren Korthaus, koji su nosili Trampovu figuru izrezanu iz kartona u prirodnoj veličini naišli su na grupu Trampovih protivnika. "Jedan demonstrant je došao i otkinuo Donaldovu glavu", požalila se Karen Korthaus dok je jednom novinaru pokazivala video snimak incidenta. "Mi smo otrčali u obližnju piceriju i ponovo mu zalepili glavu". Karl Bims iz Nju Džersija stajao je sa hiljadama drugih Trampovih pristalica koje su čekale da uđu na Nacionalni travnjak da bi pratili inauguraciju. "Ovo je veliki trenutak u istoriji. Želeo sam da ga vidim iz prve ruke", rekao je Bims. Dok je Vašington bio centralno mesto protesta protiv Trampa, širom zemlje i sveta su održani mitinzi podrške. Aktivisti u Londonu razvili su transparent: "Gradimo mostove a ne zidove" na slavnom gradskom mostu Tauer aludirajući na Trampovo obećanje da će izgraditi zid na američko-meksičkoj granici. Međutim, očekuje se da će daleko najveći protesti biti sutrašnji Marš žena na Vašington, u kojem će, kako se očekuje, učestvovati oko 200.000 ljudi iz svih delova zemlje. Američka Tajna služba, vašingtonska policija i druge agencije za sprovođenje zakona rasporediše oko 28.000 policajaca da obezbeđuju područje od oko 7 kvadratnih kilometara u centru Vašingtona.